യുവന്റസ് വിടാന് ക്രിസ്ത്യാനോയെ കൊതിപ്പിക്കുന്നു 130 കോടി രൂപ പ്രതിഫലത്തിന് 2 വര്ഷത്തെ കരാര് വെച്ച് മാഞ്ചസ്റ്റര് സിറ്റി ടൂറിന് ഇറ്റലി: ലിയോണേല് മെസ്സി പിഎസ്ജിയിലേക്ക് പോയതിന് പിന്നാലെ മറ്റൊരു സൂപ്പര്താരം ക്രിസ്ത്യാനോ റൊണാള്ഡോ എങ്ങോട്ട് പോകുമെന്നറിയാന് ആകാംഷയോടെ ഫുട്ബോള് ലോകം. യുവന്റസ് വിടില്ലെന്ന് ക്രിസ്ത്യാനോ പറയുന്നുണ്ടെങ്കിലും മാഞ്ചസ്റ്റര് സിറ്റി താരത്തെ ലക്ഷ്യമാക്കി നീക്കം നടത്തുന്നതായിട്ടാണ് വിവരം. മാഞ്ചസ്റ്റര് സിറ്റി ആദ്യ ഓഫര് വച്ചു കഴിഞ്ഞു എന്നാണ് ഇറ്റലിയില്നിന്നുള്ള റിപ്പോര്ട്ടുകള്. സീസണില് ഏകദേശം 130 കോടി രൂപ പ്രതിഫലം ലഭിക്കുന്ന 2 വര്ഷത്തേക്കുള്ള കരാര് മാഞ്ചസ്റ്റര് സിറ്റി 36 കാരനായ ക്രിസ്റ്റ്യാനോയ്ക്കു മുന്പാകെ വച്ചുകഴിഞ്ഞു എന്ന് ഇറ്റാലിയന് മാധ്യമങ്ങള് റിപ്പോര്ട്ടു ചെയ്തു. കൈമാറ്റത്തുകയായി യുവെന്റസ് ഏകദേശം 260 കോടി രൂപയോളം ആവശ്യപ്പെട്ടേക്കും എന്നാണു റിപ്പോര്ട്ടുകള്. ട്രാന്സ്ഫര് ജാലകം അവസാനിക്കാന് ദിവസങ്ങള് മാത്രമാണ് ബാക്കി. ഇതോടെ ക്രിസ്ത്യാനോ പ്രീമിയര് ലീഗില് തിരിച്ചെത്തുമോ എന്നാണ് ആരാധകര് ഉറ്റുനോക്കുന്നത്. ഇംഗ്ലണ്ടിന്റെ നായകന് ഹാരി കെയ്ന് ടോട്ടനത്തില് തന്നെ തുടരുമെന്ന് ഉറപ്പാക്കിയതോടെയാണ് ക്രിസ്ത്യാനോയ്ക്ക് വേണ്ടി സിറ്റി പിടിമുറുക്കിയത്. എന്നാല് താരത്തിനുള്ള വന് പ്രതിഫലത്തുകയ്ക്കു പുറമേ ഇത്രയും വലിയ കൈമാറ്റത്തുക നല്കാന് മാഞ്ചസ്റ്റര് സിറ്റി അധികൃതര് തയാറാകുമോ എന്നു കണ്ടറിയണം. മികച്ച ഫോമില് കളിക്കുന്ന ബ്രസീല് സ്ട്രൈക്കര് ഗബ്രിയേല് ജിസ്യൂസിനെ യുവെന്റസിനു വിട്ടുനല്കാനും സിറ്റിക്കു താല്പര്യമില്ല. കെവിന് ഡി ബ്രൂയ്നെയ്ക്കും ജാക്ക് ഗ്രിയാലിഷിനുമൊപ്പം ക്രിസ്റ്റ്യാനോ റൊണാള്ഡോകൂടി എത്തിയാല്പ്പിന്നെ സിറ്റിയെ പിടിച്ചാല് കിട്ടില്ലെന്ന കാര്യത്തില് എതിര്ടീമുകള്ക്കു പോലും സംശയം ഉണ്ടാകാന് ഇടയില്ല.